再次韻張簿
作者：陳造
朝代：宋

paragraphs: 生世詩作癖，頗坐艱局病。
當前成風手，每來難塞請。
後身習鑿齒，名儷乃公盛。
新詩再出奇，後出尤雅正。
高吟步芳園，靈籟想隨應。
荆戶厭盧羅，陳勢無前勁。
鍧隠度九軌，眇睨秋蛇徑。
狐兔新竄伏，願前王公乘。
我學但宋璞，多慙楚珩映。
才與年貌衰，不擬拂晨鏡。
妙句駢魁傑，曩見絕夸競。
居然大小巫，詎容耻受命。
目窺曹劉牆，日有韶濩聽。
古今尚論間，未遽優劣訂。
此意客未知，太簡效規警。
平生孔文舉，敢替此心敬。